Ontploffing: Ma en seun ook beseer | Netwerk24
Ontploffing: Ma en seun ook beseer
Deur JP Myburg 11 Julie 2019 15:04
Die Ashworths se bakkie wat in die slag gebly het.Foto: Verskaf
'n Man wat ook in die ontploffing on Worcester se nywerheidsgebied beseer is, word in die hoësorgeenheid in Tygerberg-hospitaal behandel. Sy ma, wat ook beseer is, sterk tans tuis aan.
Elizabeth (66) en Alan (33) Ashworth het in hul Ford-bakkie by die verkeerslig in Hoogstraat gewag om die kruising oor te steek, toe die ontploffing plaasgevind het.
Elizabeth Ashworth sterk tans tuis aan.Foto: Verskaf
Alan Ashworth lê in die hoësorgbrandeenheid in Tygerberg-hospitaal.Foto: Verskaf
Alan, wat by GRW werksaam is, was saam met sy ma in die voertuig op pad na sy werksplek toe. Dit is nog vir hulle onseker presies hoe alles gebeur het, maar Elizabeth se dogter, Lené Nortier, sê sy is onder omstandighede dankbaar.
Elizabeth en Alan was albei deur die nooddienste na Worcester-hospitaal geneem vir behandeling, maar Alan is later die dag oorgeplaas na die hoësorg-brandeenheid van die Tygerberg-hospitaal. Elizabeth, wat in Worcester-hospitaal se hoësorgeenheid behandel is, is Donderdag net na 12:00 ontslaan.
"Daar is nog onsekerheid oor die pad vorentoe. Opvolgbesoeke aan die dokters sal bepaal wat met my ma en haar ernstige brandwonde gaan gebeur. My broer is ook erg geraak deur die ontploffing. Hy het erge brandwonde aan sy lyf opgedoen en is steeds aan 'n ventilator en onder verdowing," vertel 'n emosionele Lené.
Elizabeth is tans tuis om aan te sterk en het wonde opgedoen op haar hande en gesig.
"Ons kyk nou vorentoe en fokus op die toekoms. Ons is dankbaar vir diegene wat tot dusver gehelp het en hulle bygestaan het. Dit is maar moeilik, maar ons waardeer elkeen se gebede en ondersteuning," sê Lené.